Աննա Բարսամյան

Աննա Ալեքսանդրի Բարսամյան (), հայ երաժշտագետ։ Արվեստագիտության թեկնածու (1955), պրոֆեսոր (2003)։
ՀԽՍՀ արվեստի վաստակավոր գործիչ (1983)։

Կենսագրություն 
1932-1936 թվականներին սովորել է Գյումրիի երաժշտական տեխնիկումի, 1936-1941 թվականներին՝ Երևանի Կոմիտասի անվան պետական կոնսերվատորիայի դաշնամուրային բաժնում, 1938 թվականին՝ նորաստեղծ երաժշտական պատմա-տեսական բաժնում։ 1945-1949 թվականներին ուսումը շարունակել է Մոսկվայի կոնսերվատորիայի ասպիրանտուրայում՝ Ռ. Գրուբերի դասարանում, որի ղեկավարությամբ պաշտպանել է «Ալեքսանդր Սպենդիարյանը և նրա ստեղծագործությունը» թեկնածուական թեզը։ 1938-1942 թվականներին դասավանդել է Երևանի երաժշտական ուսումնարանում և Պյոտր Չայկովսկու անվան միջնակարգ մասնագիտական երաժշտական դպրոցում, 1942-1945 թվականներին՝ Լենինականի երաժշտական ուսումնարանում, 1950 թվականից՝ Երևանի կոնսերվատորիայում, որտեղ դասավանդել է «Ռուսական երաժշտության պատմություն», «Արտասահմանյան երաժշտության պատմություն», «Երաժշտագիտություն» մասնագիտական դասընթացները։
Աննա Բարսամյանի ղեկավարությամբ ավարտել է 51 երաժշտագետ։ 1956 թվականից Հայաստանի կոմպոզիտորների միության անդամ է։ 1974-1977 թվականներին զինվորական բարձրագույն կուսակցական դպրոցում դասավանդել է երաժշտության պատմություն։ 1977-1992 թվականներին ԵՊԿ-ում բարձրագույն երաժշտական հաստատությունների դասատուների որակավորման բարձրացման ֆակուլտետում հանդես է եկել որպես դասախոս և երաժշտագետ ունկնդիրների գիտա-մեթոդական աշխատանքների ղեկավար։

Հեղինակել է գիտական աշխատություններ, հոդվածներ, որոնք տպագրվել են պարբերական մամուլում, ամսագրերում, հայկական հանրագիտարանում (12 հատոր), ռուսական «Հիշարժան տարեթվերի և իրադարձությունների տարեգրքերում» նաև՝ 30-ից ավելի ռադիոհաղորդումներ։ 1960 թվականից ՀԿՄ և «Գիտելիք» ընկերության շրջանակներում կարդացել է շուրջ 600 դասախոսություն Հայաստանում և նրա սահմաններից դուրս (Կիև, Լվով, Դոնի Ռոստով, Մոսկվա, Լենինգրադ)։

Երկեր 
 Հայ երաժշտության պատմություն, դասագիրք, 1996, համահեղինակ,
Մեդեա Աբրահամյան (համահեղինակությամբ՝ Ա. Սարյանի), Երևան, «Արճեշ» հրատ., 2000, 79 էջ,
 Հայ երաժշտության դասականները,
 Հայ երաժշտությունը XIX դարում և XX դարասկզբում։

Ծանոթագրություններ 

Հայ երաժշտագետներ
1915 ծնունդներ
Հունիսի 28 ծնունդներ
Ալեքսանդրապոլ քաղաքում ծնվածներ
ՀԽՍՀ արվեստի վաստակավոր գործիչներ
Հայաստանի կոմպոզիտորների և երաժշտագետների միության անդամներ
Արվեստագիտության թեկնածուներ
Երևանի Կոմիտասի անվան պետական կոնսերվատորիայի շրջանավարտներ
Հայ պրոֆեսորներ